Pranešimas žiniasklaidai

2025 m. birželio 9 d.

**„Maxima“ skelbia: daugiausiai tiekėjų pranešimų sulaukė dėl branginamos mėsos**

**Gegužės mėnesio „Maximetras“ fiksavo 36 tiekėjų prašymus didinti prekių tiekimo kainas, beveik trečdalis jų – dėl šviežios mėsos ir mėsos produktų. Vis dar neatslūgsta kavos brangimo tendencija, kurios tiekimo kainas atskiriems produktams mėginama kilstelėti vidutiniškai 17 proc.**

Prekybos tinklas nuo metų pradžios kiekvieną mėnesį dalinasi „Maximetro“ – „Maximos“ matuoklio – duomenimis, t.y. tiekėjų skaičiumi, kurie siekia persiderėti sutartas prekių tiekimo kainas bei produktų kategorijomis, kurios dėl objektyvių priežasčių patiria didžiausią kainų spaudimą.

**Kiaulienos tiekimo kainą paveikia sezonas**

„Su augančių žaliavos kainų spaudimu susiduriančių šviežios mėsos ir jos gaminių tiekėjų gausa rodo, kad šis sektorius patiria sisteminių iššūkių – su jais susiduria visa Europa. Kelis pastaruosius mėnesius šuoliuojančios jautienos ir jos gaminių tiekimo kainos yra ilgesnį periodą besitęsiančio žaliavos trūkumo pasekmė, kurią dar labiau paaštrino išaugusi jautienos paklausa. Pastarąjį mėnesį stebime ir kiaulienos brangimo tendenciją, tiesa, nuosaikesnę – apie 5 proc.“, – pasakoja Marius Tilmantas, prekybos tinklo „Maxima“ Pirkimų departamento vadovas.

Jis paaiškina, kad kiaulienai būdingas sezoniškumas – prasidėjus šiltajam periodui, šios mėsos kaina kiekvienais metais ūgteli, tačiau šiemet brangsta labiau, nes rinkoje fiksuojama ir mažesnė kiaulienos pasiūla, atsiradusi dėl kiaulių ligos protrūkio Vokietijoje.

„Kiaulieną iš Vokietijos importavusios šalys, ėmė ieškoti kitų tiekėjų, kurie užpildytų atsiradusią pasiūlos spragą. Susidaręs trūkumas paveikia ir kitas rinkas – kas nulemia tiekimo kainų pokyčius. Kadangi veikiame dinamiškoje globalioje rinkoje, derybos dėl mažiausių ir palankiausių tiekimo kainų yra kasdienis prekybos tinklo darbas bei nenutrūkstamas procesas“, – kalba M. Tilmantas.

**Dar neatsigavo po paukščių gripo**

Paukštienos sektorius dar neatsigauna po paukščių gripo protrūkių – dėl šios ligos paukštininkystės ūkiai, auginantys viščiukus broilerius, kalakutus bei vištas dedekles, neteko dalies auginamų paukščių todėl rinkoje sumažėjo paukštienos ir kiaušinių pasiūla.

„Paukštienos pasiūla sumenko, o atkurti nuo ligos nukentėjusius ūkius gali užtrukti apie pusmetį, todėl situacija išlieka įtempta. Parduotuvėse pritrūkti paukštienos neturėtumėme – tiekimo grandinės sustyguotos, veikia sklandžiai. Tačiau konkurencija dėl žaliavos didesnė ir fiksuojame vidutiniškai apie 11 proc. didesnę tiekimo kainą“, – pasakoja prekybos tinklo „Maxima“ Pirkimų departamento vadovas.

**Dėl naujo kavos derliaus nuotaikos dvejopos**

Nuo praėjusių metų pradžios į rekordines aukštumas užkopusi kavos žaliavos kaina ir toliau vis dar išlieka rekordinėse aukštumose, ir net tie tiekėjai, kurie iki šiol sugebėjo amortizuoti brangimą, priversti persiderėti tiekimo kainas – gegužę tiekėjai prašė didinti kavos tiekimo kainas vidutiniškai iki 20 proc.

„Globali kavos paklausa nuolat auga, o ar pasiūla šį poreikį patenkina, priklauso nuo to, kiek gausus yra derlius. Kelis metus derlius buvo prastas, dėl to mažėjo kavos atsargos ir kavos žaliavos kainos biržoje kopė aukštyn nuo pat 2024 m. pradžios. Kavos gamintojai žaliavą vis dar perka už rekordines kainas. Tiesa, gegužės pabaigoje biržoje jau fiksuota mažesnė robustos kavos kaina. Tai lėmė lūkesčius viršijantis šiųmetis derlius vienoje Brazilijos valstijų, tad yra vilčių, jog rudenį mažesnės kainos pasieks ir galutinius vartotojus. Kita vertus, arabikos rūšies kavos derliaus prognozės prastesnės“, – pasaulines kavos rinkos tendencijas komentuoja M. Tilmantas.

**Pavieniai atvejai ir naujos tendencijos**

M. Tilmantas dalijasi, kad dėl sulčių ir arbatos tiekimo kainų augimo yra atskiri atvejai su pavieniais tiekėjais, kurie lig šiol žaliavų pabrangimą kompensavo patys, bet gegužės mėnesį iš jų buvo sulaukta pranešimų dėl noro keisti tiekimo kainas.

O pastaraisiais mėnesiais pastebima tendencija, jog šaldytos daržovės brangsta vidutiniškai iki 12 proc. Tai nulėmė prastesnis derlius dėl nestabilių oro sąlygų bei įvairių stichijų Europoje – šalnos Lenkijoje, potvyniai Ispanijoje ir pan. Žinoma, prie to prisidėjo ir MMA didėjimas Lenkijoje, augantys degalų akcizai, pakuočių mokesčiai.

„Matome, panašios kainų pokyčių tendencijos atsispindi ir šviežių daržovių asortimente. Tam įtakos turi tos pačios priežastys – nepastovios oro sąlygos, griežtėjantys reguliavimai pesticidams ir trąšų naudojimui bei kt. Pavyzdžiui, per pirmą šių metų ketvirtį dėl liūčių ir šalčių Pietų Europoje salotų tiekimo kaina didėjo vidutiniškai iki 30 proc., paprikų – iki 32 proc., brokolių – iki 20 proc.“, – apibendrina M. Tilmantas.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

*Daugiau informacijos:*

***El. paštas******komunikacija@maxima.lt***